Εφηβικός ύπνος

**Ο εφηβικός ύπνος** είναι συνήθως ελλιπής σε διάρκεια και ποιότητα. Η διάρκεια και η ποιότητα του ύπνου μειώνονται σε κατώτερα επίπεδα, ενώ η μεταβλητότητα του ύπνου και ο λανθάνων χρόνος έναρξης του REM αυξάνονται κατά την εφηβεία. Οι ειδικοί θεωρούν ότι οι έφηβοι πρέπει να κοιμούνται 8-10 ώρες τη νύχτα. Επιπλέον, υπάρχει μια μετατόπιση στον κιρκάδιο ρυθμό του σώματος έτσι ώστε οι χρόνοι ύπνου και αφύπνισης να μεταφέρονται αργότερα κατά την εφηβεία. Η τεχνολογία, κάποιοι κοινωνικοί παράγοντες και η σωματική ανάπτυξη πιστεύεται ότι συμβάλλουν στον κακό ύπνο στη διάρκεια αυτής της περιόδου. Η κακή διάρκεια και ποιότητα ύπνου στους εφήβους έχει συνδεθεί με αλλοιώσεις στη λειτουργία και την ανάπτυξη του εγκεφάλου, κακή ψυχική και σωματική υγεία, καθώς και υψηλότερα ποσοστά ασθενειών και θνησιμότητας. Οι ανησυχίες σχετικά με τον κακό ύπνο κατά την εφηβεία έχουν συγκεντρώσει την προσοχή του κοινού, ειδικά σε σχέση με τις ώρες έναρξης του σχολείου.

## Αναπτυξιακές αλλαγές
Ο ύπνος των εφήβων επιδεινώνεται με την ηλικία. Συγκεκριμένα, διαχρονικές έρευνες δείχνουν ότι η διάρκεια του ύπνου μειώνεται κατά τη μετάβαση από το λύκειο στο πανεπιστήμιο. Επιπλέον, η αποτελεσματικότητα του ύπνου (ο χρόνος που δαπανάται για ύπνο όταν βρίσκεται κανείς στο κρεβάτι) μειώνεται στη διάρκεια αυτής της μετάβασης. Παραάλληλα, η καθημερινή μεταβλητότητα στη διάρκεια του ύπνου αυξάνεται, υποδηλώνοντας ότι η διάρκεια του εφηβικού ύπνου γίνεται λιγότερο σταθερή με το πέρασμα του χρόνου. Μια ποικιλία κοινωνικών, φυσικών, βιολογικών και ψυχολογικών παραγόντων αλλάζουν κατά την εφηβεία, γεγονός που συμβάλλει στην επιδείνωση του ύπνου. Συγκεκριμένα, εκκρίνεται η ωχρινοτρόπος ορμόνη (LH) κατά τη διάρκεια του ύπνου στην έναρξη της εφηβικής ωρίμανσης, υποδεικνύοντας σημαντική σχέση μεταξύ του ύπνου και της εφηβικής ανάπτυξης.

## Ιδανικός ύπνος
Το Εθνικό Ίδρυμα Ύπνου των ΗΠΑ συνιστά στους έφηβους (14-17 ετών) να κοιμούνται 8 έως 10 ώρες, ενώ λιγότερες από 7 ώρες και περισσότερες από 11 ώρες ύπνου μπορεί να είναι επιβλαβείς. Επιπρόσθετα, συνιστάται στους νέους ενήλικες (18–25 ετών) να κοιμούνται 7 έως 9 ώρες και να αποφεύγουν να κοιμούνται λιγότερες από 6 ώρες και περισσότερες από 11 ώρες.

Μια έρευνα (2019) εξέτασε ένα δείγμα Αμερικανών εφήβων και διαπίστωσαν ότι οι νεότεροι έφηβοι, ειδικά εκείνοι με αυξημένα επίπεδα εσωτερικοποιημένων συμπτωμάτων, χρειάζονται περισσότερο ύπνο για να βιώσουν τα βέλτιστα επίπεδα θετικής διάθεσης την επόμενη μέρα.

Πάντως, απαιτείται περισσότερη έρευνα για να κατανοηθούν οι ατομικές διαφορές στη διάρκεια του ύπνου κατά την εφηβεία.

## Διάρκεια ύπνου
Η διάρκεια του ύπνου μειώνεται από τις αρχές της δεκαετίας του '90 σύμφωνα με έρευνες. Τα στοιχεία δείχνουν επίσης ότι οι έφηβες γυναίκες, οι έφηβοι από εθνοτικές μειονότητες και εκείνοι με χαμηλό κοινωνικοοικονομικό επίπεδο βιώνουν τη χαμηλότερη διάρκεια. Η εφηβεία θεωρείται ότι συμβάλλει στον κακό ύπνο καθώς οι έφηβοι βιώνουν σωματική και κοινωνική ωρίμανση. Ένας αναπτυσσόμενος τομέας έρευνας εστιάζει στην κατανόηση της συμβολής της χρήσης της τεχνολογίας στον κακό ύπνο των εφήβων. Σχετικές έρευνες δείχνει ότι οι μειώσεις στη διάρκεια του εφηβικού ύπνου είναι χαρακτηριστικές σε όλο τον κόσμο.

### Εγκέφαλος
Η κακή διάρκεια ύπνου έχει βρεθεί ότι σχετίζεται με αλλοιώσεις στην ανάπτυξη του εγκεφάλου κατά την εφηβεία. Σύμφωνα με μια έρευνα (2015), οι έφηβοι με μεγαλύτερη καθημερινή μεταβλητότητα στη διάρκεια του ύπνου τους είχαν χαμηλότερη πυκνότητα φαιάς ουσίας έναν χρόνο αργότερα. Αυτό το αποτέλεσμα παρέμεινε κατά τον έλεγχο της διάρκειας του ύπνου, γεγονός που υποδηλώνει ότι η μεταβλητότητα του ύπνου μπορεί να είναι πιο σημαντική για την ανάπτυξη του εγκεφάλου των εφήβων. Μια άλλη μελέτη διαπίστωσε ότι η διάρκεια του ύπνου συσχετίζεται έντονα με τον όγκο της φαιάς ουσίας του ιππόκαμπου σε ένα δείγμα υγιών παιδιών και εφήβων.

### Συναισθήματα
Μια πληθώρα ερευνών δείχνουν ότι η χαμηλή διάρκεια ύπνου συνδέεται με την κακή διάθεση. Επιπλέον, οι νέοι που αναφέρουν χαμηλή διάρκεια ύπνου παρουσιάζουν δυσκολίες στον έλεγχο των συναισθημάτων τους. Αυτό προκαλεί ιδιαίτερη ανησυχία επειδή οι έφηβοι βιώνουν διακυμάνσεις στη διάθεση ως αποτέλεσμα της εφηβικής ωρίμανσης, ωστόσο, η κακή διάρκεια ύπνου επιδεινώνει τη διάθεση και την ικανότητα ελέγχου καθιστώντας αυτούς τους εφήβους ευάλωτους.

## Ποιότητα ύπνου
Εμπειρικά στοιχεία δείχνουν ότι η ποιότητα του ύπνου είναι κακή κατά την εφηβεία. Η κακή ποιότητα του εφηβικού ύπνου έχει συνδεθεί με ποικίλες αρνητικές συμπεριφορές και αποτελέσματα. Για παράδειγμα, έχει αποδειχθεί ότι σχετίζεται με συμπτώματα εφηβικού άγχους και κατάθλιψης. Έρευνες της νευροεπιστήμης (fMRI) διαπίστωσαν ότι η κακή ποιότητα ύπνου σχετίζεται με αύξηση της ριψοκίνδυνης συμπεριφοράς.

## Τεχνολογία
μικρογραφία|Έρευνες υποδεικνύουν επιδείνωση του εφηβικού ύπνου λόγω της χρήσης τεχνολογιών
Έχει αυξηθεί το ενδιαφέρον για την κατανόηση της σχέσης μεταξύ ύπνου και χρήσης τεχνολογιών μεταξύ των εφήβων. Στην εποχή των μέσων κοινωνικής δικτύωσης, υπάρχει αυξανόμενη ανησυχία για την ακτινοβολία που εκπέμπεται και που μπορεί να παρεμβαίνει στην ικανότητα των εφήβων για ξεκούραστο και επαρκή ύπνο. Η χρήση τεχνολογιών (π.χ. τηλεόραση, κινητό τηλέφωνο, υπολογιστής/φορητός υπολογιστής) σχετίζεται με αύξηση στον χρόνο που χρειάζεται κάποιος για να αποκοιμηθεί και με μικρότερη διάρκεια τους εφηβικού ύπνου. Η χρήση τεχνολογιών από εφήβους έχει επίσης συνδεθεί με υπερβολική υπνηλία κατά τη διάρκεια της ημέρας και την υπερκατανάλωση καφεΐνης. Απαιτείται περισσότερη διαχρονική έρευνα με μεγαλύτερα δείγματα για να αποσαφηνιστούν οι μηχανισμοί που διέπουν τη σχέση μεταξύ της χρήσης τεχνολογιών και του εφηβικού ύπνου.

## Χρονότυπος
Η εφηβεία χαρακτηρίζεται από μια προτίμηση των εφήβων να κοιμούνται αργά και να ξυπνούν αργά. Ο βραδινός χρονότυπος είναι μοναδικός στην περίοδο της εφηβείας σε σύγκριση με την παιδική ηλικία και την ενήλικη ζωή που χαρακτηρίζονται από πρωινό χρονοτύπο. Το βράδυ κατά την εφηβεία συνδέεται με αυξημένη χρήση ουσιών, χειρότερη διάθεση, κακή διατροφή, αυξημένα συμπτώματα κατάθλιψης, αυξημένα συμπτώματα άγχους, διαταραχές ελλειμματικής προσοχής και κακό έλεγχο των συναισθημάτων.

## Παραπομπές

Κατηγορία:Ύπνος
Κατηγορία:Εφηβεία
Κατηγορία:Νεολαία